8 סרטים של HOT8 בפסטיבל דוקאביב 2019
ראשי » HOT8 » 8 סרטים של HOT8 בפסטיבל דוקאביב 2019
שמונה סרטי מקור של ערוץ הדוקו HOT8 יוקרנו בפסטיבל דוקאביב 2019. סרט הפתיחה של הפסטיבל יהיה "תמונת חייו", סרטם של יונתן ניר ודני מנקין (אולסי) על עמוס נחום, צלם טבע ישראלי-אמריקאי, מגדולי צלמי החי התת-מימי בעולם. לפני 15 שנה דב קוטב כמעט הרג את צלם הטבע עמוס נחום. כעת בגיל 65 הוא חוזר כדי לנסות ולצלם את דב הקוטב שוחה, פנים אל פנים ללא הגנה בקנדה הארקטית.
צילום: סוזן פרידמן
בתחרות ישתתפו הסרטים הבאים:
החוף הנפרד – סרטה של קרין קיינר. סרט התבוננות על הנעשה ועל הדמויות בחוף הנפרד של הדתיות בתל אביב.
21 יום ולילה – סרטה החדש של זהר ווגנר. גופתו של פעוט נמצאה במעמקי באר מים בפזורה הבדואית בנגב. אמו נעצרת ביום האירוע כחשודה ברצח. במהלך 21 ימי מעצרה וחקירתה מנצלים השוטרים את כל חולשותיה כדי לגרום לה להודות בפשע.
מראה – של רענן אלכסנדרוביץ (שלטון החוק) מתאר מפגש בין יוצר וצופה המתבוננים יחדיו באופן בו נוצרת משמעות לדימויים תיעודיים. בחלל מעבדתי צופה צעירה אמריקאית יהודייה בסרטוני וידאו תיעודיים שצולמו בחברון ויוצרת בכך עדות נדירה לפסיכולוגיה של הצפיה בעת הנוכחית.
לאה צמל, עורכת דין – הסרט עוקב אחר לאה צמל, עורכת דין ופעילה פוליטית ירושלמית, מומחית לזכויות אדם, שכבר חמישה עשורים מייצגת אסירים פלסטינים במערכת המשפט הישראלית. השתתף בפסטיבל סאנדנס היוקרתי השנה. סרטם של רייצ'ל ג'ונס ופיליפ בלאיש.
במסגרת פנורמה יוקרנו הסרטים:
שושלת פיין – סרטם של אודי קלינסקי ורויטל אורן על משפחת חקלאים ממטולה שנלחמת על מנת לשרוד ולשמר את האדמה ואת העבר המשפחתי.
גולדה – ברחבי העולם היא ידועה כמלכה האייקונית של העם היהודי, בעוד בארץ היא סמל לכישלון. מה נותר מדמותה של האישה הראשונה והיחידה שעמדה בראש ממשלת ישראל? סיפורה המסעיר והטראגי של גולדה מאיר, מהיום בו נכנסה לתפקיד כמעט במקרה ועד היום בו יצאה בודדה ממשרד ראש הממשלה.
ילדי האשראם – סרטו של יהונתן אופק שגדל באשראם הודי. הוריו, אחותו והוא נהגו לבלות חצי שנה בארץ וחצי שנה בהודו ונדרש לשמור בסוד את העובדה שהם נוסעים לאשראם. הוריו עד היום מקיימים קשר עם השראם והיורשים של הגורו ומתנהלים לפיו. בגיל 13 קיבל יהונתן מתנה לבר מצווה מצלמת וידאו והתחיל לתעד את חוויותיו באשראם.
פסטיבל דוקאביב ייערך בתאריכים 23.5-1.6.2019 בסינמטק תל אביב